અર્થગર્ભ વાત એ છે કે અર્જુન કૃષ્ણના તે ‘યોગ’નો સખત વિરોધ કરે છે એવું નથી: કેવળ નાખુશી વ્યક્ત કરવા ઉપરાંત એણે કંઈ પણ કર્યું નથી. કારણ કે દ્રોણ પર ‘યોગ’ નહીં કરવો તો પાંડવપક્ષ પાસે સદ્ય:ક્ષણે બે જ વિકલ્પ બાકી છે. પહેલો વિકલ્પ એ છે કે યુદ્ધ ચાલે છે તે રીતે ચાલવા દેવું. પરંતુ તેને લીધે યુદ્ધમાં પરાજય થઈને દ્યૂતમાં ગુમાવેલું રાજ્ય પાછું મેળવવાનું પાંડવોનું સ્વપ્ન ધૂળ ભેગું થઈ જવાનું હતું; અને તે થવા દેવા ઇતર પાંડવોની જેમ અર્જુન પણ તૈયાર નથી. બીજો વિકલ્પ એ છે કે અર્જુને પોતે દ્રોણ સામે જિઘાંસાથી – તેઓને ઠાર મારવાની ઇચ્છાથી – યુદ્ધ કરવું, અને તે કરવા પણ આ ‘ધર્મવિદ્’ માણસ તૈયાર નથી.